O b r a z l o ž e n j e
Nacrt prijedloga Odluke o izmjenama Oduke o uvjetima i načinu sufinanciranja djelatnosti dadilja

Gradsko vijeće Grada Rijeke na svojoj je sjednici 25. travnja 2024. godine donijelo Odluku o uvjetima i načinu sufinanciranja djelatnosti dadilja („Službene novine Grada Rijeke“ broj 8/24) – u daljnjem tekstu: Odluka. Odlukom se utvrđuju uvjeti, način i postupak te kriteriji za ostvarivanje prava na sufinanciranje djelatnosti dadilja iz Proračuna Grada Rijeke. Grad Rijeka sufinancira djelatnost dadilja koje su registrirane i obavljaju djelatnost na području grada Rijeke, a pravo na sufinanciranje troškova čuvanja, brige i skrbi može se ostvariti za djecu u dobi od navršenih šest mjeseci do tri godine života. 

Člankom 5. Odluke propisuju se uvjeti za ostvarivanje prava na sufinanciranje djelatnosti dadilja. Jedan od uvjeta jest da dijete nije ostvarilo upis u dječji vrtić radi niske starosne dobi ili zbog ograničenih smještajnih kapaciteta dječjih vrtića. Propisane iznimke od navedenog obuhvaćaju situacije kada se potreba za čuvanjem, brigom i skrbi za dijete pojavila nakon provedenog upisnog postupka u dječje vrtiće zbog naknadnog zaposlenja oba roditelja ili prestanka roditeljskog dopusta jednog od roditelja. Praksom provedbe Odluke, uočene su situacije u kojima je za obitelj nužan brz pronalazak smještaja za svoje dijete zbog preseljenja obitelji iz drugih gradova ili država u tijeku pedagoške godine, kada roditelji moraju započeti sa radom na novim radnim mjestima i nužno trebaju smještaj za svoje dijete te nastup  izvanrednih okolnosti kao što je iznenadna teška bolest osobe koja je do tada skrbila za dijete (član uže ili šire obitelji) zbog čega se javlja hitna potreba za smještajem djeteta i slično. Ovim se materijalom stoga predlaže proširiti krug iznimki za situacije u kojima roditelji opravdano nisu sudjelovali u upisnoj proceduri, radi uvažavanja nepredvidivosti životnih okolnosti i omogućavanja pravičnog rješavanja specifičnih slučajeva. 

Člankom 7. Odluke propisano je 260,00 eura mjesečno kao iznos sufinanciranja djelatnosti dadilja s time da Gradonačelnik Grada Rijeke za svaku pedagošku godinu utvrđuje broj djece u odnosu na koju se može odobriti sufinanciranje. Ovim se materijalom predlaže izmjena članka na način da ubuduće iznos sufinanciranja za svaku pedagošku godinu određuje Gradonačelnik i to kako bi se omogućila veća fleksibilnost i dinamičnost u usklađivanju s tržišnim kretanjima. Naime, uzimajući u obzir izražen rast cijena hrane, energenata i najma prostora na razini Hrvatske i šire, kao i nove administrativno-sanitarne obveze nametnute obrtima za čuvanje, fiksno normiranje iznosa stvara rizik od financijske neodrživosti obrta i prebacivanja na roditelje tereta rastuće ekonomske cijene. Uvođenjem prilagodljivog mehanizma utvrđivanja iznosa sufinanciranja optimizira se vrijeme reakcije lokalnog sustava nad društvenim promjenama, osigurava kvaliteta i održivost obrta za čuvanje te štiti standard mladih obitelji našega grada. 

[bookmark: _GoBack]Člankom 8. stavkom 1. Odluke propisano je da postupak za priznavanje prava na sufinanciranje djelatnosti dadilje provodi Upravni odjel za odgoj i obrazovanje, kulturu, sport i mlade, na temelju zahtjeva obrtnika registriranog za obavljanje djelatnosti dadilja. Odluka o ustrojstvu upravnih tijela Grada Rijeke („Službene novine Grada Rijeke“ broj 9/26) - u daljnjem tekstu: Odluka o ustrojstvu, stupila je na snagu 1. lipnja 2026. godine. Člankom 5. Odluke o ustrojstvu ustrojena su upravna tijela Grada Rijeke, među kojima i Upravni odjel za odgoj, obrazovanje, tehničku kulturu i mlade. Člankom 26. Odluke o ustrojstvu propisano je da danom njenog stupanja na snagu novoustrojeni Upravni odjel za odgoj, obrazovanje, tehničku kulturu i mlade preuzima poslove u svezi odgoja, obrazovanja, tehničke kulture i mladih, koji su se do tada obavljali u Upravnom odjelu za odgoj i obrazovanje, kulturu, sport i mlade. Ovim se materijalom stoga predlaže izmijeniti naziv Upravnog odjela u generički pojam „upravni odjel Grada nadležan za odgoj i obrazovanje“ čime će se dokinuti buduća potreba za izmjenama Odluke, ukoliko dođe do nove promjene u nazivu odnosno ustroju upravnog tijela u čijoj je nadležnosti odgoj i obrazovanje.
